"Competenţele CCR sunt stabilite în art. 146 din Constitutie (unde nu figurează această prerogativă). Există însă o prevedere de final la art. 146, în care se arată că CCR 'îndeplineşte şi alte atribuţii prevăzute de legea organică a Curţii'. În aceste condiţii, în 2010, un coleg 'înţelept' a propus o modificare a legii organice a CCR, adăugându-i şi atribuţia de control de constituţionalitate a hotărârilor Parlamentului (vezi art.I pct.1 din Legea 177/2010). Nu cred că a fost o soluţie în spiritul autonomiei funcţionale a Parlamentului, cel puţin sub aspectul organizării interne şi a hotărârilor referitoare la persoane – unde regulamentele de ordine interioară trebuiau să stabilească, definitiv, soluţiile potrivite", a precizat Adrian Năstase, într-o postare pe blogul personal.

Fostul premier spune că hotărârile cu caracter normativ, la limită, ar putea fi supuse acestui control.

"Dar nu – în opinia mea – să spunem, o hotărâre referitoare la numirea unui chestor sau la componenţa unei comisii. De altfel, în Constitutie, prevederea invocată, referitoare la hotărâri şi la adoptarea lor (art. 76, alin. 2), este cuprinsă la Secţiunea a 3-a, 'LEGIFERAREA', deci este vorba de hotărârile cu caracter normativ ('legile ordinare şi hotărârile se adoptă cu votul majorităţii membrilor fiecărei Camere'). Pentru hotărârile referitoare la persoane, cred, în continuare că Regulamentele ar trebui să stabilească modul şi condiţiile de vot", a adăugat el.